आज मैं ये पत्र किसी सरकार की नाकामियों, प्रशासन के नकारेपन पर तंज कसने या फिर नाकामियों की पोथी बांचने के लिए नहीं लिख रही हूँ, मैं ये पाती लिख रही हूँ उन किसानों के लिए, उन ग्रामीणों के लिए जो सरकार के सामने झोली फैलाए सहायता मांगते हैं, आशा की टकटकी लगाए देखते रहते हैं । अखबारों में टीवी पर अपनी बेबशी की तस्वीरें इस उम्मीद में खिंचवाते हैं कि शायद हमारी बात सिंहासन पर पहुँच जाए, लेकिन दुर्भाग्यवश आपकी दुर्दशा की सहायता केवल कागज के पन्नों में या फिर वायदों तक ही सिमट कर रह जाती है । इसलिए आपको स्वयं ही जागना होगा, अपने लिए रास्ते खुद बनाने होंगे क्योंकि तस्वीरों में छपा गांवों दर्द सभी को आकर्षित करता है, संभवतः कुछ लोगों की आँखें भी छलछला जाती हों लेकिन पन्ना पलटा या फिर माउस का एक क्लिक, और सभी संवेदनाएं उस पलटे पन्ने की कहानी मात्र बनकर रह जाती हैं। इतना ही नहीं एक पूरी बिरादरी आपके दर्द और संवेदनाओं की रोटी खा रही है, आपके सूखे खेतों का दर्द लिखते लिखते कई बार इनकी आंखों में बारिश होने लगती है लेकिन संभवतः इनके चूल्हों की आग भी इतनी तेज नहीं धधकती कि गरीबी की भूख मिटा सकें ।